b'\n_START_ARTICLE_\nSkrivnostna zaroka\n_START_SECTION_\n1. dejanje\n_START_PARAGRAPH_\nKlara veselo zaupa dru\xc5\xbeicam, da je nevesta, postala bo Viktorjeva \xc5\xbeena. Toda Marta ho\xc4\x8de za sina Evrozijo; ker je sama slabega zdravja, \xc5\xbeeli videti sina \xc4\x8dim prej poro\xc4\x8denega, zato prepri\xc4\x8duje Heleno, naj bo zaroka \xc5\xbee kar naslednji dan. Helena ji obljubi, \xc4\x8deprav ima nekaj pomislekov; skrbi jo Klarina zaverovanost v Viktorja in Evrozijina pobo\xc5\xbenost, saj dekle kar naprej kle\xc4\x8di pred Marijinim znamenjem. Vendar naj bo, zaroka bo jutri. Lucija sli\xc5\xa1i njun domenek in pove novico Klari in sestri. Klara je vsa iz sebe, Evrozijo pa navdaja druga\xc4\x8dno hrepenenje: skrivaj pi\xc5\xa1e bratu Jo\xc5\xbeefu, misijonarju v Solunu, Anici pa zaupa, da je res nevesta: njen \xc5\xbeenin bo Sin Brezmade\xc5\xbene in nih\xc4\x8de drugi!\n_START_SECTION_\n2. dejanje\n_START_PARAGRAPH_\nPri Heleni \xc4\x8dakajo snubce. Evrozija je obupana, Helena pa sku\xc5\xa1a uveljaviti svojo odlo\xc4\x8ditev in po\xc5\xa1lje Lucijo po zaro\xc4\x8dni prstan. Vtem pride Klara, sovra\xc5\xbeno o\xc4\x8dita teti in sestri\xc4\x8dni, da sta uni\xc4\x8dili njeno sre\xc4\x8do. Helena trpi, a ker se \xc4\x8duti vezana z obljubo, ki jo je dala Marti, z vso silo pritisne na h\xc4\x8derko, ta pa bole\xc4\x8de omahuje med zvestobo svoji ljubezni in pokor\xc5\xa1\xc4\x8dino do matere, saj oboje ho\xc4\x8de Bog. Kon\xc4\x8dno se zaupa kri\xc5\xbeu in objokana sprejme snubce.\n_START_SECTION_\n3. dejanje\n_START_PARAGRAPH_\nViktorjeva snubitev se je kon\xc4\x8dala brez zaroke, Evrozija je pogumno izsilila odlog: odlo\xc4\x8dila se bo jutri, ko bo kon\xc4\x8dala devetdnevnico, zaro\xc4\x8dni prstan in ro\xc5\xbee pa daruje Mariji. Ko Klara od Lucije zve to novico, je na vso mo\xc4\x8d vesela; \xc5\xa1e bolj sre\xc4\x8dna pa je Evrozija, dobila je pismo od brata, na Balkan pojde, postala bo nuna-misijonarka. Helena se ob tej novici obupana razjo\xc4\x8de, tudi Marta je vsa iz sebe: Viktor grozi, da bo \xc5\xa1el od hi\xc5\xa1e, da o sramoti zavrnitve niti ne govori \xe2\x80\xa6 na vse na\xc4\x8dine sku\xc5\xa1a Evrozijo omajati, vendar zaman. Tedaj prite\xc4\x8de Lucija povedat, da se je Viktor pravkar odpeljal v Genovo na ladjo. Marto obide smrtna slabost, odpeljejo jo v hi\xc5\xa1o, Evrozija pa pod novim bremenom v stiski zakli\xc4\x8de h Gospodu: Ne zapusti me!\n_START_SECTION_\n4. dejanje\n_START_PARAGRAPH_\nEvrozija se odpravlja na pot, brat jo je brzojavil, da jo \xc4\x8daka v Solunu. Dru\xc5\xbeina in prijateljice so \xc5\xbealostne, vendar so se vsi vdali v neizbe\xc5\xbeno: Viktor se je vrnil k umirajo\xc4\x8di materi, ta se je od Evrozije lepo poslovila, tudi Klara se spravi s sestri\xc4\x8dno, saj njena ljubezen do Viktorja ni prenesla preizku\xc5\xa1nje \xe2\x80\xa6 Treba je na pot. Helena v solzah blagoslovi h\xc4\x8derko: boj je kon\xc4\x8dan, zmagala je \xc5\xa1ibka Evrozija \xe2\x80\x93 naj tudi na\xc5\xa1 rod pomaga, da na Balkanu v nekdanji slavi zavlada sveti kri\xc5\xbe!'